W dzisiejszym wydaniu SZ przypomnimy naszym czytelnikom rolę jaką spełniały kobiety na Śląsku .
Rola kobiyt na Ślonsku downi a dzisiej .
Jako była rola ślonski kobiyty we familiji downi a jako je dzisiaj .Mogymy pedzieć że sie wiela zmiyniło. Piyrwej typowo Ślonzoczka była podporzondkowano życiu swoji familiji a szczególnie swojimu ślubnymu.
To Łon boł gowom rodziny, zarobioł i dboł ło utrzimani a zadanim kożdej żony było rodzyni i wychowani dziecek na porzondnych ludzi. Tako była tradycjo. Dziołchy łod małego były uczone domowych obowionzkow, żeby wyrosły na dobre żony i mamulki. Toż tyż za wiela sie nie buntowały i były posłuszne. Miały do gowy bite że tak je łod poczontku świata i koniec. Ale trza tyż pedzieć że chocioż chłopy były gowami to te baby karkami i krynciły tak że i tak wyszły na swoji. Żona zajmowała sie chałupom i dzieckami. Najlepsze było jednako to ,że te dziecka chocioż wyfurgnyły po latach ze rodzinnego gniozda i tak wracały do tej mamulki kero była takom ostojom. We miastach i łosiedlach familije miyszkały we familokach zaś na wsi jak już dziołcha sie wydała to abo budowała se chałupa abo mieszkała na kupie pod jednym dachym ze łojcami. Były to taki familije wielopokolyniowe. A jak wyglondało życi we taki familiji ano tak że starki bo nie byda godać ło starzikach /to inszym razym / ze racji swojigo wieku i wolnego czasu pomogały we wychowywaniu wnukow. Dziynki takimu układowi dziecka były łatwiejsze w wychowaniu. Starki były łokropnie ważne i na nich sie wzorowały młode mynżatki. Nie darmo padajom że nawyki i przyzwyczajynia wynosi sie z chałupy ale musi wtoś nas tego nauczyć i to były starki i nasze mamy. Jak się rozchodzi ło wielopolyniowoś to przetwała łona lecy kaj do dzisiaj i mo wielki znaczyni. No coż momy taki czasy że wiela babow robi zawodowo. To niy co piyrwej .Baba sidziała doma mało udzielała sie towarzysko a jak już kajś wychodziła to do kościoła abo ze chłopym na niedzielny szpacyr czy w jakiś tam łodwiedziny do pszocieli. Tradycyjne ślonski kobiyty umiały łonczyć robota z pożytkim i przijymnościom . Bez zima jak było myni roboty to baby zbiyrały sie na szkubaniu piyrzo i na klachach. Nasze prababcie miały po pora abo i poranaście gymb do wykarmiynio toż musiały tak kombinować żeby stykło na wszystko. Żyło sie skromnie ale jak była dobro gospodyni co umiała i przeszyć ancug na młodsze bajtle i zaficować dziury w galotach czy fuzeklach na dodatek zrobić kompoty na zima to niy było źle. Ślonzoczki to były robotne baby i doby materiał na żona. Powiydzcie wto teraz by ficowoł fuzekle szkoda na to czasu ale i czasy sie zmiyniły. Jedyny feler tych czasow boł taki że baby nie kształciły się wyży bo i po co jak i tak siedziały przi garach. Przeca chłop jak prziszoł narobiony z roboty to musioł mieć łobiod na stole. To niy co teraz. Baby som dużo mondrzejsze a dzisiejsze dziołchy chcom decydować ło swojim życiu same. Chcom się realizować zawodowo i chcom być niezależne. Nie chcom już tak jak piyrwej być yno żonami i gospodyniami. Chcom podejmować same nawet taki decyzje żeby urodzić dziecko wtedy kiedy im pasuje. Skuli tego wybiyrajom se tyż na mynżow takich chopow kere akceptujom jich wybory a co ważne pomogom we wszystkim. Chocioż z tym to troszka bywo inacy bo typowy Ślonzok mo to zakodowane we gowie że miejsce baby je w chałupie. Musi sie jednako z tym pogodzić że momy insze czasy i wszystko idzie do przodku. Możno to i dobrze ale trza umieć mondrze dokonywać wyborow. A to Ślonzoczki chyba umiom jak żodne insze .
Regina Sobik
pol_Latn szl_Latn szl_Latn szl_Latn vec_Latn